# Ramiro Blanco Catalán

Ramiro Blanco Catalán (Guadalajara, 27 de desembre de 1933 - Alacant, 25 de desembre de 2020) fou un pilot de motociclisme valencià d'origen castellà que destacà en competicions estatals durant la dècada de 1960, arribant a guanyar dos Campionats d'Espanya de velocitat amb Bultaco (el 1963 en 125cc i el 1966 en 250cc).
Nascut a Guadalajara però resident des de ben petit a Torre del Pla (Elx), Blanco estigué vinculat al món del motociclisme d'ençà de 1959, any en què començà a córrer en moto. Un cop retirat de les curses muntà un equip de competició, i més tard, cap a 1991, va inaugurar un circuit particular de minimotos a El Bacarot -entitat de població del terme d'Alacant-, situat al camí vell d'Elx (davant del camp de golf El Plantío). Anomenat Circuit Ramiro Blanco i dirigit per l'ex-pilot en persona, el circuit oferia tota mena de cursets i organitzava competicions infantils, contribuint a la recerca i formació de nous valors. Per allà hi passaren de petits futures estrelles d'aquest esport com ara Héctor Faubel, Héctor Barberá, Dani Pedrosa o Nico Terol, motiu pel qual se'l qualificà de vegades com a "bressol de campions".
El 2009, amb el suport de la Federació Valenciana de Motociclisme, Blanco organitzà un programa d'integració per a nens amb necessitats educatives especials de Sant Vicent del Raspeig, amb l'objectiu de facilitar-los l'aprenentatge de la conducció bàsica de minimotos i el coneixement de les normes de circulació i seguretat viària.
Ramiro Blanco es va morir a Alacant el Nadal del 2020, poc abans de fer els 87 anys.

## Palmarès al Campionat d'Espanya

* 2 Campionats estatals:
** 125cc pilots: 1963 (Bultaco)
** 250cc: 1966 (Bultaco)

## Referències

* ↑ Esteve, David. «Ramiro Blanco, un bicampeón reconocido en Setter y Bultaco» (en castellà). As, 14-09-2018.
* ↑ «Fallece el piloto alicantino de los años 60 Ramiro Blanco» (en castellà). informacion.es, 26-12-2020.
* ↑ Herreros, Francisco; Aznar, José Luis. «Campeonatos de España de velocidad». A: Historia del motociclismo en España (en castellà). Barcelona: RACC, 1998, p. 182-184. ISBN 84-920886-5-6.
* ↑ Desamparados, Paco. «Alicante 1965: la meca del motociclismo» (en castellà). diarioinformacion.com. Información, 23-09-2016. [Consulta: 1r febrer 2017].
* ↑ Gambín, Santiago. «Blanco Català, Ramiro» (en castellà). elche.me. Historia del deporte ilicitano, 30-10-2009.
* 1 2 Gras, Santiago. «Cuna de Campeones. Títulos mundiales como el logrado este año por el alicantino Nico Terol se han forjado en el circuito Ramiro Blanco» (en castellà). lasprovincias.es. Las Provincias, 06-12-2011. [Consulta: 5 febrer 2012].
* ↑ «La Escuela de Mini-motos incorporará las motos Metrakit GP» (en castellà). diariocriticocv.com, 03-03-2005. [Consulta: 5 febrer 2012].
* ↑ «La AEFI pone en marcha un proyecto de integración con minimotos» (en castellà). costacomunicaciones.es, 30-10-2009. Arxivat de l'original el 4 de març 2016. [Consulta: 5 febrer 2012].
* ↑ «Don Ramiro Blanco Catalán» (en castellà). esquelas.diarioinformacion.com. Información, 27-12-2020.

## Enllaços externs

* Web oficial del Circuit Ramiro Blanco a El Bacarot (Alacant) Arxivat 2012-03-02 a Wayback Machine. (castellà)
* Imatge de Ramiro Blanco durant el Premi Internacional de Madrid de 1967 (castellà)